**ΜΕΙΟΝΟΤΙΚΟ ΔΗΜΟΤΙΚΟ ΣΧΟΛΕΙΟ ΓΟΡΓΟΝΑΣ**

**ΕΣΩΤΕΡΙΚΟΣ ΚΑΝΟΝΙΣΜΟΣ ΛΕΙΤΟΥΡΓΙΑΣ**

**Πράξη 2η 12 Σεπτεμβρίου 2023**

**ΓΕΝΙΚΑ**

**Περιγραφή**

Το σχολείο μας βρίσκεται στο χωριό Γοργόνα και στεγάζεται σε δύο ανεξάρτη-τα κτίρια με αυλή που απέχουν μεταξύ τους 50 μέτρα, έχουν υψομετρική διαφορά και τα χωρίζει διχάλα δρόμου.

Το πάνω κτίριο είναι δημόσιο και κατασκευάστηκε ως κατοικία δασκάλου ενώ το κάτω είναι το παλιό τζαμί, βακουφικής ιδιοκτησίας και η κύρια αίθουσά του χρησιμοποιείται αποκλειστικά για μάθημα κορανίου.

Ως αίθουσες διδασκαλίας και γραφείο χρησιμοποιούνται δύο βοηθητικοί χώροι του παλιού τζαμιού και το δωμάτιο της κατοικίας του δασκάλου και έχουν επιφάνεια 10 τ.μ. έκαστη.

Ευνόητο συμπέρασμα είναι η πλήρης ακαταλληλότητα της κτιριακής υποδομής και οι πάσης φύσεως δυσκολίες που απορρέουν από αυτήν.

**Λειτουργία**

Το σχολείο Γοργόνας είναι μειονοτικό και ακολουθεί επιπρόσθετα κάποιες ξεχωριστές ρυθμίσεις από αυτές των υπόλοιπων σχολείων, με κύριες διαφορές την λειτουργία ελληνόφωνου και τουρκόφωνου προγράμματος και την ύπαρξη Σχολικής Εφορίας.

Υπεύθυνοι Σύμβουλοι Εκπαίδευσης είναι δύο, ένας για το ελληνόφωνο πρόγραμμα και ένας για το τουρκόφωνο πρόγραμμα.

Λειτουργεί με δύο δασκάλους, οι οποίοι, έχουν ισότιμη θέση ευθύνης, ο ένας Διευθυντή και ο άλλος Υποδιευθυντή του σχολείου, αποτελούν τον σύλλογο διδασκόντων, εκτελούν όλα τα καθήκοντα και για αυτό οι ρόλοι τους είναι ταυτόσημοι και υπάρχει συνεργασία και συνυπευθυνότητα σε όλους τους τομείς.

Ως εκ τούτου γίνεται αντιληπτό ότι κάθε εκπαιδευτικός είναι ταυτόχρονα και δάσκαλος και υπεύθυνος τάξης και διευθυντικό στέλεχος.

Στο σχολείο μας φοιτούν την φετινή σχολική χρονιά μαθητές που διαμένουν στο χωριό Γοργόνα και στους οικισμούς Κουτσομύτη και Τρίγωνο οι οποίοι μεταφέρονται με μισθωμένο μέσο μεταφοράς και δαπάνες της Περιφέρειας Α. Μακεδονίας και Θράκης.

Κατά τα λοιπά λειτουργεί και συμμορφώνεται με την ισχύουσα νομοθεσία, τις εκάστοτε διατάξεις, εγκυκλίους και οδηγίες των αρμόδιων εκπαιδευτικών αρχών.

# Φοίτηση μαθητών

Το Σχολείο αποτελεί χώρο αγωγής και μάθησης και η φοίτηση των μαθητών είναι υποχρεωτική ενώ η συμμετοχή τους σε όλες τις εκδηλώσεις του σχολείου είναι επιβεβλημένη. Οι σχολικές γιορτές, εθνικές, θρησκευτικές ή άλλου τύπου (π.χ. λήξης σχολικού έτους), καθώς και οι εκπαιδευτικές επισκέψεις αποτελούν μέρος της σχολικής ζωής και συμβάλλουν στην αποτελεσματική πραγμάτωση του εκπαιδευτικού έργου, γι’ αυτό οι μαθητές απουσιάζουν από αυτές μόνο αν έχουν σοβαρό λόγο. Η ελλιπής φοίτηση υπονομεύει το εκπαιδευτικό έργο και δυσχεραίνει την πρόοδο των μαθητών.

Για τη συμμετοχή των μαθητών στο μάθημα της Φυσικής Αγωγής, καθώς και τις αθλητικές δραστηριότητες του σχολείου, είναι οπωσδήποτε απαραίτητη η συμπλήρωση Ατομικού Δελτίου Υγείας που γίνεται στην Α' και Δ΄ Τάξη.

# Προσέλευση στο σχολείο

**Προσέλευση μαθητών**: Οι μαθητές προσέρχονται είτε μόνοι τους, είτε με συνοδεία γονέων, από τις **8.00΄**έως τις **8.15΄**.

Στο διάστημα αυτό οι μαθητές/τριες παραμένουν στο χώρο του προαυλίου, εκτός εάν οι καιρικές συνθήκες δεν το επιτρέπουν, οπότε μπαίνουν στις αίθουσες διδασκαλίας τους.

Οι ενήλικες που συνοδεύουν τους μαθητές το πρωί, αφού βεβαιωθούν ότι εισήλθαν στο προαύλιο, αποχωρούν αμέσως.

Οι μεταφερόμενοι με μισθωμένο μέσο μαθητές εισέρχονται και το όχημα αναχωρεί.

Οι εκπαιδευτικοί υποδέχονται τους μαθητές και στις 8.15, μετά το κουδούνι κλείνουν οι είσοδοι και οι μαθητές συγκεντρώνονται κατά τμήματα στους προκαθορισμένους χώρους των αυλών του σχολείου όπου γίνονται ανακοινώσεις.

Mαθητές/τριες που καθυστερούν εισέρχονται στις αίθουσες μόνοι τους.

# Αποχώρηση από το σχολείο

Όλοι οι μαθητές αναχωρούν από τις δύο εξόδους του σχολείου με την λήξη του προγράμματος.

Οι εκπαιδευτικοί μεριμνούν για την ομαλή αποχώρηση των μαθητών από το χώρο του σχολείου. Οι μαθητές δεν αποχωρούν από το σχολείο πριν από τη λήξη των μαθημάτων. Αν παραστεί ανάγκη αποχώρησης κατά τη διάρκεια του σχολικού ωραρίου (π.χ. ασθένεια), ενημερώνεται ο γονέας-κηδεμόνας για να παραλάβει το παιδί του ο ίδιος (ή άλλο πρόσωπο που έχει δηλωθεί στην αρχή της σχολικής χρονιάς με υπεύθυνη δήλωση από τους γονείς), υπογράφοντας σχετική υπεύθυνη δήλωση. Ενημερώνεται ο άλλος δάσκαλος.

# Διάλειμμα

Κατά τη διάρκεια του διαλείμματος οι μαθητές βγαίνουν στις αυλές, χωρίς να τρέχουν και να στριμώχνονται, δείχνοντας ιδιαίτερη προσοχή στις σκάλες. Δεν επιτρέπεται η παραμονή στις αίθουσες παρά μόνο σε περίπτωση άσχημων καιρικών συνθηκών . Σε ειδικές περιπτώσεις (π.χ. ασθένεια ) παραμένει ή στην αίθουσα ή στο Γραφείο Διδασκόντων.

Το διάλειμμα είναι χρόνος παιχνιδιού και ανάπτυξης κοινωνικών σχέσεων αλλά και χρόνος ικανοποίησης σωματικών αναγκών. Για οποιοδήποτε πρόβλημα αντιμετωπίζουν οι μαθητές απευθύνονται στους δασκάλους.

Μόλις χτυπήσει το κουδούνι για μάθημα προσέρχονται γρήγορα στην αίθουσα, χωρίς να τρέχουν ή να σπρώχνονται.

# Συμπεριφορά μαθητών

Η συνεργασία των μαθητών είναι απαραίτητη, για να διατηρηθεί ένα κατάλληλο για εργασία και μάθηση περιβάλλον. Για την επιτυχία του σκοπού αυτού οι μαθητές οφείλουν

* να συμπεριφέρονται με ευγένεια και σεβασμό στους εκπαιδευτικούς και τους συμμαθητές τους.
* να βοηθούν τους μαθητές των μικρών τάξεων στα προβλήματα που τυχόν αντιμετωπίζουν (π.χ. να τους δίνουν χώρο για παιχνίδι), όπως και τους νέους μαθητές του Σχολείου, δείχνοντάς τους ότι είναι καλοδεχούμενοι στο νέο περιβάλλον.
* να συμπεριφέρονται φιλικά σε όλους τους συμμαθητές τους και να προστατεύουν ενεργητικά όσους δέχονται πειράγματα ή άλλου είδους βία, καταγγέλλοντας στους δασκάλους αυτούς τους μαθητές που συμπεριφέρονται με άσχημο τρόπο.
* να πετούν τα σκουπίδια τους στους κάδους, ώστε το σχολικό περιβάλλον να διατηρείται καθαρό.
* να χρησιμοποιούν μόνο τις τουαλέτες των μαθητών, σύμφωνα με το φύλο τους και να τηρούν τους στοιχειώδεις κανόνες υγιεινής (π.χ. τα χαρτιά στους κάδους, τακτικό πλύσιμο χεριών, κλείσιμο της βρύσης). Δεν εισέρχονται σε τουαλέτες άλλου φύλου.
* να φροντίζουν να κρατούν καθαρά τα σχολικά τους βιβλία και τετράδια και να έχουν τα απαραίτητα για το καθημερινό πρόγραμμά τους, φροντίζοντας να μην τα ξεχνούν.
* Όταν το κουδούνι χτυπήσει για μάθημα, να προσέρχονται γρήγορα στην αίθουσα χωρίς να τρέχουν ή να τσακώνονται, κάθονται στις θέσεις και περιμένουν ήσυχα τον εκπαιδευτικό.
* Οι μαθητές **δεν επιτρέπεται**
  + να μαλώνουν ή να χειροδικούν ή να ασκούν οποιουδήποτε είδους βία (λεκτική, σωματική, ψυχολογική, διαδικτυακή) προς τους συμμαθητές τους. Η βία απαγορεύεται κάτω από οποιεσδήποτε συνθήκες.
  + να προσβάλλουν τους συμμαθητές τους για λόγους εξωτερικής εμφάνισης (π.χ. για το ύψος ή το βάρος τους).
  + να διαδίδουν φήμες ή να αποκλείουν συμμαθητές τους από ομαδικές δραστηριότητες, παρακινώντας και άλλους να κάνουν το ίδιο ή να ειρωνεύονται και να ασκούν κακόβουλη κριτική.
  + να γράφουν ή να ζωγραφίζουν ή να χαράζουν τους τοίχους και τα θρανία.
  + να προβαίνουν σε χρήση ή φθορά πραγμάτων συμμαθητών τους.
  + να φέρνουν στο σχολείο κινητά τηλέφωνα ή άλλες ηλεκτρονικές συσκευές που διαθέτουν σύστημα καταγραφής ήχου ή εικόνας.
  + να φέρνουν στο σχολείο αντικείμενα πολύτιμα ή επικίνδυνα.
  + να παραμένουν στις αίθουσες κατά τη διάρκεια του διαλείμματος, εκτός κακών καιρικών συνθηκών. Κανένας δε μένει μέσα στην αίθουσα μόνος του.
  + να εισέρχονται σε άλλες αίθουσες ή βοηθητικούς χώρους του σχολείου (π.χ. αποθήκες) κατά τη διάρκεια του διαλείμματος..

Το Σχολείο, ως φορέας αγωγής, έχει καθήκον να λειτουργεί έτσι, ώστε οι μαθητές να συνειδητοποιήσουν ότι κάθε πράξη τους έχει συνέπειες. Να μάθουν να αναλαμβάνουν την ευθύνη των επιλογών τους και να γίνουν υπεύθυνοι πολίτες.

Στο παιδαγωγικό αυτό πλαίσιο τα μέτρα παιδαγωγικού ελέγχου που μπορεί να επιβληθούν είναι οι ακόλουθες:

**α. Παρατήρηση**

**β. Επίπληξη**

**γ. Παραπομπή στον σύλλογο διδασκόντων**

**δ. Ενημέρωση γονέων**

Αποκλίσεις των μαθητών από την δημοκρατική συμπεριφορά, τους κανόνες του σχολείου, από τον οφειλόμενο σεβασμό στους εκπαιδευτικούς και τους συμ-μαθητές θεωρούνται σχολικά παραπτώματα και αντιμετωπίζονται σύμφωνα με την ισχύουσα νομοθεσία και με την συνεργασία των εκπαιδευτικών και των Συντο-νιστών Εκπαιδευτικού Έργου.

# Πρόληψη φαινομένων βίας και Σχολικού Εκφοβισμού

Το θετικό σχολικό κλίμα, ο αμοιβαίος σεβασμός και η αποδοχή της διαφορετικότητας αποτελούν παράγοντες πρόληψης και αντιμετώπισης τέτοιων φαινομένων. Το σχολείο με ανάλογες δράσεις και πρακτικές αναπτύσσει τους παραπάνω παράγοντες. Ενημερώνουμε συνεχώς τους γονείς και τους εφιστούμε την προσοχή για το θέμα αυτό. Με τους μαθητές παίζουμε διάφορα παιχνίδια κυρίως ομαδικά, με στόχο την αποδοχή και συμπερίληψη όλων, παιχνίδια ενσυναίσθησης, υπο τύπον δρώμενου, διαδικασίες αντιμετώπισης συμβάντων από την ολομέλεια της μαθητικής κοινότητας (συζήτηση, ¨Μαθητικό Δικαστήριο¨) και δραστηριότητες συνεργασίας.

Επίσης συνεργαζόμαστε με φορείς όπως το Κέντρο Πρόληψης «Έκφραση», την Ένωση «Μαζί για το παιδί» για διεξαγωγή δράσεων, σεμιναρίων και επιμορφώσεων εκπαιδευτικών, μαθητών και γονέων. Το γεγονός του ότι στο σχολείο μας φοιτά μικρός αριθμός μαθητών, οι οποίοι ως επί το πλείστον είναι γνωστοί και συγγενείς, είναι αποτρεπτικό της ύπαρξης σχολικού εκφοβισμού ενώ τα περιστατικά βίας αν εμφανιστούν, τυχαίνουν της κατάλληλης αντιμετώπισης.

1. **Σχολικές Εκδηλώσεις – Δραστηριότητες**

Σχολικές, τοπικές και Εθνικές εορτές, επ’ ευκαιρία των οποίων γίνονται εορταστικές εκδηλώσεις στο χώρο του σχολείου είναι: η 4η Οκτωβρίου (ελευθέρια Ξάνθης), η 6η Οκτωβρίου (ημέρα σχολικού αθλητισμού), η 28η Οκτωβρίου (εθνική εορτή), 17η Νοεμβρίου (πολυτεχνείο), η 30η Ιανουαρίου (ημέρα των γραμμάτων), και η 25η Μαρτίου(εθνική εορτή).

Οι εθνικές εορτές εορτάζονται στην αυλή του πάνω κτιρίου με την συμμετοχή του νηπιαγωγείου Γοργόνας και παρουσία κοινού γονέων και χωρικών.

Αργίες και διακοπές: Διακοπές Χριστουγέννων (24/12-7/1), Καθαρά Δευτέρα (κινητή ημερομηνία), Διακοπές Πάσχα (Μ. Δευτέρα – Παρασκευή της Διακαινησίμου), Πρωτομαγιά, Δευτέρα του Αγίου Πνεύματος (κινητή), και οι μουσουλμανικές εορτές του Ρεγκαήπ Καντηλί, του Μιράτς Καντηλί, του Μπεράτ Καντηλί, του Ραμαζάν Μπαϊράμι, του Κουρμπάν Μπαϊράμι και του Μεβλίτ Καντηλί οι οποίες είναι όλες κινητές.

Επίσης δεν γίνονται μαθήματα την 11η Σεπτεμβρίου (έναρξη νέας σχολικής χρονιάς) και την 15η Ιουνίου (ημέρα λήξης του σχολικού έτους).

# Συνεργασία Σχολείου - Οικογένειας - Σχολική Εφορίας

Στο σχολείο λειτουργεί Σχολική Εφορία η οποία είναι πενταμελής και εκλέγεται κάθε τρία χρόνια από τους γονείς των μαθητών. Συνεργάζεται με το σχολείο και διαχειρίζεται το σχολικό ταμείο. Ο ρόλος της είναι διακριτός ενώ τα καθήκοντα και οι αρμοδιότητες καθορίζονται λεπτομερώς με υπουργικές αποφάσεις.

Το σχολείο βρίσκεται σε αγαστή συνεργασία με την οικογένεια του μαθητή και οποτεδήποτε δημιουργείται θέμα με κάποιον μαθητή ο πρώτος που θα ενημερωθεί είναι ο γονέας – κηδεμόνας του.

Στην έναρξη του σχολικού έτους οι γονείς επικαιροποιούν τα τηλέφωνα επικοι-νωνίας τους.

Οι γονείς και κηδεμόνες οφείλουν:

* να συμπεριφέρονται προς όλους τους εκπαιδευτικούς με ευγένεια, σοβαρότητα και σεβασμό.
* να ενημερώνονται τακτικά για την πρόοδο και συμπεριφορά του παιδιού τους από τους εκπαιδευτικούς της τάξης στις ώρες που έχουν καθοριστεί.
* να προσέρχονται και στο τέλος κάθε τριμήνου, κατόπιν πρόσκλησης από το Σχολείο, για τη παραλαβή του ελέγχου βαθμολογίας και για ενημέρωση.
* να διαβάζουν προσεκτικά όλες τις ανακοινώσεις που μεταφέρουν οι μαθητές σε έντυπη μορφή και να ενημερώνονται για θέματα λειτουργίας του Σχολείου.
* να γνωστοποιούν στον υπεύθυνο εκπαιδευτικό της τάξης και στη Διεύθυνση του Σχολείου κάθε ιδιαιτερότητα που αφορά τη σωματική και ψυχική υγεία του παιδιού τους.
* να ενημερώνουν τη Διεύθυνση του Σχολείου, εάν κάποιος από τους γονείς απολέσει (ή δεν έχει) την επιμέλεια/κηδεμονία του παιδιού.

Δεν επιτρέπεται σε κανέναν από τους γονείς και κηδεμόνες και, γενικότερα, σε κανένα ενήλικο άτομο να νουθετεί, να επιπλήττει ή να τιμωρεί παιδί στο χώρο του σχολείου. Όταν υπάρχει οποιοδήποτε πρόβλημα, αυτό συζητείται με τους δασκάλους.

# Ποιότητα Σχολικού χώρου - Βοηθητικό προσωπικό

Ένας από τους στόχους του σχολείου είναι η καλλιέργεια της αίσθησης ευθύνης σε ό,τι αφορά την ποιότητα του σχολικού χώρου. Καθαροί και συντηρημένοι χώρου αποτελούν προϋποθέσεις για αποτελεσματική παιδαγωγική διαδικασία. Φθορές, ζημιές και κακή χρήση της σχολικής περιουσίας αποδυναμώνουν τις εκπαιδευτικές δυνατότητες και εθίζουν τα παιδιά στην αντίληψη απαξίωσης της δημόσιας περιουσίας.

Μαθητής ή μαθήτρια που προκαλεί φθορά στην περιουσία του Σχολείου ελέγχεται για την συμπεριφορά αυτή και η δαπάνη αποκατάστασης βαρύνει τον κηδεμόνα.

Όλοι είναι υπεύθυνοι για έναν όμορφο σχολικό χώρο και όλοι φροντίζουμε να είναι πάντα καθαρός και περιποιημένος.

Το βοηθητικό προσωπικό (καθαρίστρια) οφείλει να βρίσκεται στο χώρο του σχολείου το καθορισμένο ωράριο και να ασκεί με επιμέλεια τα καθήκοντά του.

Η Διεύθυνση απευθύνεται στο βοηθητικό προσωπικό για ό,τι σχετίζεται με το έργο του, και αναφέρει τυχόν παρατηρήσεις.

Η καθαρίστρια οφείλει να ασφαλίζει κάθε υλικό που τυχόν μπορεί να βλάψει τους μαθητές και να κρατεί την αποθήκη πάντα κλειδωμένη, ενώ απευθύνεται στην Διεύθυνση για τυχόν προβλήματα που αντιμετωπίζει και δέχεται παρατηρήσεις και εντολές για το έργο της μόνο από αυτήν.

Το βοηθητικό προσωπικό οφείλει να συμπεριφέρεται στους μαθητές, τους γονείς τους και τους εκπαιδευτικούς με τον δέοντα σεβασμό και να περιορίζεται αυστηρά στα καθήκοντά του.

Η προστασία του σχολικού κτιρίου και της περιουσίας του είναι υπόθεση όλων μας. Οι μαθητές οφείλουν να προσέχουν τα έπιπλα και τις εγκαταστάσεις του σχολείου. Κάθε καταστροφή εκτός από τη δυσκολία και το κόστος αποκατάστασης ασχημαίνει και υποβαθμίζει το χώρο που ζουν και λειτουργούν καθημερινά. Ζημιές που προκαλούνται από μαθητές βαραίνουν οικονομικά για την αποκατάστασή τους τους γονείς τους.

# Διδακτικό Προσωπικό

Οι εκπαιδευτικοί επιτελούν έργο υψηλής κοινωνικής ευθύνης. Στο έργο τους περιλαμβάνεται η εκπαίδευση, η διδασκαλία και η διαπαιδαγώγηση των μαθητών. Οι εκπαιδευτικοί:

* Προσέρχονται έγκαιρα στο σχολείο και δεν παραβιάζουν το χρόνο έναρξης και λήξης των μαθημάτων.
* Παρίστανται στην πρωινή συγκέντρωση των μαθητών και φροντίζουν για την ευταξία του τμήματός τους.
* Δεν επιτρέπουν την έξοδο μαθητή από την αίθουσα διδασκαλίας, παρά μόνο όταν πρόκειται για έκτακτη σωματική ανάγκη του μαθητή.
* Ενημερώνουν τους γονείς και κηδεμόνες για το ήθος και την επίδοση των μαθητών τόσο ιδιαιτέρως όσο και ομαδικά σε τακτική βάση και σε ημέρες και ώρες που καθορίζουν και κοινοποιούν από την αρχή του σχολικού έτους.
* Επιμελούνται την ποιοτική διδασκαλία των αντικειμένων τους με τη χρήση κατάλληλων εποπτικών και ψηφιακών μέσων.
* Σέβονται απόλυτα το χρόνο διαλείμματος των μαθητών.
* Προσέχουν το ύφος και τη μορφή της γλώσσας που χρησιμοποιούν και συμπεριφέρονται με σεβασμό στους μαθητές.
* Κατά τη διάρκεια του μαθήματος έχουν απενεργοποιημένα τα κινητά τους τηλέφωνα.
* Όταν χτυπά το κουδούνι για διάλειμμα, αποχωρούν τελευταίοι από την τάξη και συνοδεύουν τους μαθητές στο προαύλιο.
* Επιτηρούν τους μαθητές τόσο στο σχολικό χώρο, όσο και κατά τη διάρκεια των εκπαιδευτικών επισκέψεων.
* Οφείλουν να ελέγχουν τους μαθητές, όταν αντιλαμβάνονται οποιαδήποτε ανεπιθύμητη συμπεριφορά τους.
* Φροντίζουν για την ασφάλεια των μαθητών και την τήρηση της τάξης κατά τη διάρκεια της παραμονής τους στο σχολείο και κατά την πραγματοποίηση εκδηλώσεων, οι οποίες γίνονται με ευθύνη του σχολείου.
* Εξασφαλίζουν την ευταξία μέσα στην αίθουσα διδασκαλίας και στο σχολικό χώρο με τήρηση των κανόνων δημοκρατικής συμπεριφοράς. Παράλληλα, προσπαθούν να ευαισθητοποιήσουν τους μαθητές σε θέματα που αφορούν την καθαριότητα, την υγιεινή και την αισθητική του χώρου στον οποίο φοιτούν.
* Καλλιεργούν συνειδητά το αίσθημα της αυτοπειθαρχίας και της κοινωνικής συνείδησης στους μαθητές.
* Σέβονται την προσωπικότητα, τις ιδιαίτερες ανάγκες και τις κοινωνικές ιδιαιτερότητες του μαθητή.
* Ενημερώνονται για τυχόν χρόνια προβλήματα υγείας ή ιδιαιτερότητες των μαθητών τους.
* Τηρούν την απαραίτητη εχεμύθεια σχετικά με τις αποφάσεις και συζητήσεις στον Σύλλογο Διδασκόντων για τις επιδόσεις ή τη συμπεριφορά των μαθητών και για κάθε άλλο θέμα που αφορά συμβάντα στον χώρο του Σχολείου.
* Συνεργάζονται μεταξύ τους.

Οι εκπαιδευτικοί με την εν γένει συμπεριφορά τους οφείλουν να συνεισφέρουν στη διαμόρφωση ήρεμου, ευχάριστου και συνεργατικού κλίματος μέσα στο σχολείο.

Τις μεταξύ τους σχέσεις είναι απαραίτητο να τις διέπει ο αμοιβαίος σεβασμός και να τις χαρακτηρίζει η ειλικρινής, συναδελφική και ανθρώπινη επικοινωνία.

# Διευθυντής

Είναι υπεύθυνος για την ομαλή λειτουργία του Σχολείου και το συντονισμό της σχολικής ζωής. Φροντίζει για τη λήψη κάθε μέτρου, το οποίο συμβάλλει στην καλύτερη λειτουργία του Σχολείου.

Ασκεί με δικαιοσύνη, σύνεση και δημοκρατικό πνεύμα τα καθήκοντά του. Επικοινωνεί με τους μαθητές και απευθύνεται σε αυτούς με αγάπη, ενδιαφέρον και φροντίδα για όποιο ζήτημα ανακύπτει. Αντιμετωπίζει με παιδαγωγική ευθύνη κάθε απόκλιση από την ορθή μαθητική συμπεριφορά, κάνοντας παρατηρήσεις, υποδείξεις, ανακαλώντας στην τάξη αυτούς που διέπραξαν παραπτώματα.

Είναι υπεύθυνος μαζί με τον εκπαιδευτικό για την καθαριότητα και αισθητική των χώρων του διδακτηρίου, καθώς και για την προστασία της υγείας και ασφάλειας των μαθητών.

Έχει την ευθύνη για τη σύνταξη του Ωρολογίου Προγράμματος με γνώμονα την αποδοτική λειτουργία του.

Έχει τακτική επαφή με τους γονείς, επιδιώκοντας την ανάπτυξη πνεύματος συνεργασίας ανάμεσα στο Σχολείο και την Οικογένεια, με στόχο πάντα το όφελος των μαθητών.

# Δανειστική βιβλιοθήκη

Στο σχολείο λειτουργεί δανειστική βιβλιοθήκη. Κάθε μαθητής μπορεί να δανειστεί βιβλία σε συνεννόηση με τους εκπαιδευτικούς. Τα δανειζόμενα έντυπα της βιβλιοθήκης πρέπει να επιστρέφονται σε καλή κατάσταση, αλλιώς ο μαθητής οφείλει να τα αντικαταστήσει με άλλα καινούργια.

# Επικοινωνία – Ημερήσιο ωρολόγιο πρόγραμμα

Ο αριθμός κλήσης του σχολείου μας είναι **2541068036.**

Η ηλεκτρονική μας διεύθυνση είναι [mail@dim-meion-gorgon.xan.sch.gr](mailto:mail@dim-meion-gorgon.xan.sch.gr).

ΩΡΟΛΟΓΙΟ ΠΡΟΓΡΑΜΜΑ ΜΑΘΗΜΑΤΩΝ

|  |  |  |
| --- | --- | --- |
| ΩΡΕΣ | ΔΙΑΡΚΕΙΑ |  |
| 08.00-08.15 | 15' | Υποδοχή μαθητών |
| 08.15-09.45 | 90 | 1η διδακτική περίοδος |
| 09.40-10.00 | 15' | Διάλειμμα |
| 10.00-11.30 | 90' | 2η διδακτική περίοδος |
| 11.30-11.45 | 15' | Διάλειμμα |
| 11.45-12.30 | 45' | 5η διδακτική ώρα |
| 12.30-12.45 | 15' | Διάλειμμα |
| 12.45-13.30 | 45' | 6η διδακτική ώρα / αποχώρηση μαθητών |

# Τέλος,

η συγγραφή και συν-υπογραφή ενός Συμβολαίου με κανόνες συμπεριφοράς ανάμεσα στους μαθητές και τους εκπαιδευτικούς της κάθε τάξης, συντελεί στην εσωτερίκευση και τήρηση του Εσωτερικού Κανονισμού Λειτουργίας του Σχολείου και στη δημιουργία μιας αρμονικής σχέσης μεταξύ των μελών της σχολικής μας κοινότητας.

Ο κοινά συμφωνημένος Εσωτερικός κανονισμός Λειτουργίας βασίζεται στην ισχύουσα νομοθεσία και τις σύγχρονες παιδαγωγικές και διδακτικές αρχές. Η τήρησή του μέσα από την γενική αποδοχή και εφαρμογή του αποτελεί προϋπόθεση της εύρυθμης λειτουργίας του σχολείου.

Θέματα που ανακύπτουν και δεν προβλέπονται από τον κανονισμό αντιμετωπίζονται κατά περίπτωση από τον Διευθυντή και τον σύλλογο διδασκόντων του σχολείου καθώς και από τους Συντονιστές Εκπαιδευτικού Έργου σύμφωνα με τις αρχές της παιδαγωγικής επιστήμης και την εκπαιδευτική νομοθεσία σε πνεύμα συνεργασίας με όλα τα μέλη της σχολικής κοινότητας.

Ο ΔΙΕΥΘΥΝΤΗΣ Ο ΥΠΟΔΙΕΥΘΥΝΤΗΣ

ΜΕΧΜΕΤ ΚΟΥΛΑ ΑΝΤΩΝΙΟΣ ΠΕΤΡΟΠΟΥΛΟΣ

**ΕΓΚΡΙΝΕΤΑΙ**

Η Διευθύντρια Εκπαίδευσης Η Σύμβουλος Εκπαίδευσης Ο Σύμβουλος Εκπαίδευσης

1ης Ενότητας Σχολικών Μονάδων Μειονοτικού Προγράμματος